କେନ୍ଦ୍ରାପଡା, ଜାନୁଆରୀ ୨୧ (ଲୋକାଲ ୱାୟାର): ବୃକ୍ଷରୋପଣ କାର୍ଯ୍ୟକ୍ରମରେ ଦୁର୍ନୀତି ଅଭିଯୋଗରେ କେନ୍ଦ୍ରାପଡ଼ା ଜିଲ୍ଲାର ରାଜନଗର ପଂଚାୟତର ସରପଂଚଙ୍କୁ ପଂଚାୟତିରାଜ ବିଭାଗ ନିଲମ୍ବନ କରିଛି ।
ଗତବର୍ଷ ଜୁନ ୨୨ରୁ ଆରମ୍ଭ ହୋଇଥିବା ମହାତ୍ମା ଗାନ୍ଧୀ ଜାତୀୟ ନିଶ୍ଚିତ କର୍ମନିଯୁକ୍ତି ଯୋଜନା (ଏମଜିଏନଆରଇଜିଏ) ଅନ୍ତର୍ଗତ ବୃକ୍ଷରୋପଣ କାର୍ଯ୍ୟକ୍ରମ ପାଇଁ କର୍ତ୍ତୃପକ୍ଷ ୯,୧୯,୯୮୪ ଟଙ୍କା ମଞ୍ଜୁର କରିଥିଲେ ।
ଏଥିରୁ ୨,୭୧,୨୧୬ ଟଙ୍କା ମଜୁରି ପ୍ରଦାନ ପାଇଁ ନିର୍ଦ୍ଦିଷ୍ଟ ଥିଲା । କାଗଜପତ୍ରରେ ମଜୁରି ଦିଆଯାଇଥିଲେ ମଧ୍ୟ ହାତଗଣତି ଗଛ କେତୋଟି ପୋତା ଯାଇଥିବା ଦେଖିବାକୁ ମିଳିଥିଲା ।
ତଦନ୍ତ ବେଳେ କାଗଜପତ୍ରରେ ବୃକ୍ଷରୋପଣ ହୋଇଥିବା ଜଣାପଡ଼ିବା ପରେ ଜିଲ୍ଲାପାଳଙ୍କ ନିଦେ୍ର୍ଦଶ କ୍ରମେ ରାଜନଗର ସରପଞ୍ଚ ପ୍ରଭାତ ଚନ୍ଦ୍ର ମିଶ୍ର, ପଞ୍ଚାୟତ କାର୍ଯ୍ୟନିର୍ବାହୀ ଅଧିକାରୀ ପ୍ରଭାତ ମଲ୍ଲିକ ଓ ଗ୍ରାମ ରୋଜଗାର ସାଥୀ ପ୍ରମୋଦ ସାହୁଙ୍କ ବିରୋଧରେ ରାଜନଗର ଥାନାରେ ଏଫଆଇଆର ଦାୟର କରା ଯାଇଥିଲା ।
ପୂର୍ବରୁ ପଞ୍ଚାୟତ କାର୍ଯ୍ୟନିର୍ବାହୀ ଅଧିକାରୀ ଓ ଗ୍ରାମ ରୋଜଗାର ସାଥୀ ନିଲମ୍ବିତ ହୋଇଥିବା ବେଳେ ସରପଞ୍ଚଙ୍କୁ ନିଲମ୍ବନ ପାଇଁ ପଞ୍ଚାୟତିରାଜ ବିଭାଗକୁ ସୁପାରିଶ କରାଯାଇଥିଲା ।
ଏହି ସୁପାରିଶକୁ ଭିତି କରି ସରପଞ୍ଚଙ୍କୁ ନିଲମ୍ବିତ କରାଯାଇଛି ବୋଲି କେନ୍ଦ୍ରାପଡ଼ା ଡିଆରଡିଏ ପ୍ରକଳ୍ପ ନିଦେ୍ର୍ଦଶକ ଦିଲ୍ଲୀପ ପଣ୍ଡା କହିଛନ୍ତି ।
